**ХУЛОСА**

Маънавий зиённи қоплаш билан боғлиқ Ўзбекистон Республикасининг норматив-ҳуқуқий ҳужжатларини ва халқаро шартномаларни ўрганиш ва таҳлил қилиш натижасида қуйидаги хулосаларга келиш мумкин.

**Биринчидан**, бу ҳуқуқий институт фуқароларнинг шахсий номулкий ҳуқуқлари ва бошқа номоддий неъматлари ҳамда мулкий ҳуқуқларини ҳимоя қилишнинг ҳуқуқий воситасидир. Шахсий номулкий ҳуқуқлар ва бошқа номоддий неъматлар деганда - моддий характерда бўлмаган, шахсдан ажралмас неъматлар тушунилади. Бу ҳуқуқ ва неъматлар Ўзбекистон Республикаси Конституцияси ва Фуқаролик кодексининг 99-моддасида белгиланган: фуқаронинг ҳаёти ва соғлиғи, шаъни ва қадр-қиммати, шахсий дахлсизлиги, ишчанлик обрўси, шахсий ҳаётининг дахлсизлиги, хусусий ва оилавий сири, номга бўлган ҳуқуқи, тасвирга бўлган ҳуқуқи, муаллифлик ҳуқуқи, бошқа шахсий номулкий ҳуқуқлар ҳамда туғилганидан бошлаб ёки қонунга мувофиқ фуқарога тегишли бўлган бошқа номоддий неъматлар. Бу ҳуқуқ ва неъматларнинг умумий белгилари-мулкий характерга эга бўлмайди, улар инсонга туғилиши билан (мас. соғлиғи) ёки қонун асосида (мас. авторлик ҳуқуқи) тегишли бўлади, тортиб олинмайди ва ўзга усул билан бошқа шахсга берилмайди. Юқорида келтирилган номоддий неъматлар қатъий эмас, фуқаро ўзининг бошқа номоддий неъматларига етказилган маънавий зиённи қоплашни талаб қилиши мумкин. Агар фуқаронинг бошқа ҳуқуқлари бузилиши натижасида маънавий зиён етказиладиган бўлса умумий тартибда айбдордан қоплашни талаб қилиш ҳуқуқига эгадир.

**Иккинчидан**, Ўзбекистон Республикаси у ёки бу норматив-ҳуқуқий ҳужжатида маънавий зиённи қоплашни назарда тутилмаганлиги жабрланувчини суддан маънавий зиённи қоплашни талаб қилишидан маҳрум этмайди. Маънавий зиён уни етказувчининг айби бўлган тақдирда ва норматив-ҳуқуқий ҳужжатларда белгиланган тартибда қопланади.

**Учинчидан**, маънавий зиён фақат пул кўринишида қопланади ва уни қоплашга:

- фуқаро бошидан кечирган маънавий ва/ёки жисмоний азоблар;

- зарар етказувчининг ғайриқонуний хатти-ҳаракати (ҳаракатсизлиги) ва келиб чиққан оқибат ўртасида сабабий боғланиш;

- зарар етказувчининг айбининг мавжудлиги;

- маънавий зиённи қоплаш ҳуқуқини берувчи норматив-ҳуқуқий ҳужжат кучга кирганлиги асос бўлади.

**Тўртинчидан**, маънавий зиённи қоплашда ҳамма вақт ҳам айбнинг мавжудлиги шарт эмас. Шундай ҳолатлар мавжудки улар маънавий зиённи қоплашда айбнинг бўлишини инкор этади. Буларга қуйидагиларни айтишимиз мумкин:

-зарар фуқаронинг ҳаёти ва соғлиғига ошиқча хавф манбаи томонидан етказилган бўлса;

-зарар фуқарога уни қонунга хилоф тарзда ҳукм қилиш, қонунга хилоф тарзда жиноий жавобгарликка тортиш, эҳтиёт чораси сифатида қамоққа олишни ёки муносиб ҳулқ-атворда бўлиш ҳақида тилхат олишни қонунга хилоф тарзда қўлланиш, қонунга хилоф тарзда маъмурий жазо қўлланиш ва қонунга хилоф тарзда ушлаб туриш натижасида етказилган бўлса;

- зарар ор-номус, қадр-қиммат ва ишчанлик обрў-эътиборини ҳақоратловчи маълумотларни тарқатиш туфайли етказилган бўлса;

- давлат органларининг, фуқаролар ўзини ўзи бошқариш органларининг Қонунга хилоф қарорлари натижасида етказилган бўлса;

- қонунда назарда тутилган бошқа ҳолларда.

**Бешинчидан**, давлат органлари, фуқароларнинг ўзини-ўзи бошқариш органлари, шунингдек уларнинг мансабдор шахслари томонидан етказилган маънавий зиённи қоплашда ҳуқуқбузарлик субъекти ўзига хос хусусиятга эгадир. Бу ўз хизмат мажбуриятларини бажараётган давлат органлари, фуқароларнинг ўзини ўзи бошқариш органлари ва уларнинг мансабдор шахслари (бошқа ҳолларда улар умумий тартибда фуқаролик жавобгарлигига тортилиши мумкин) билан ифодаланади. Бунда икки ҳолатда маънавий зиён қопланади. Бирида айбнинг бўлиши шарт бўлса (мансабдор шахсларнинг қонунга хилоф харакатлари (харакатсизлиги) натижасида), иккинчисида эса айбнинг бўлишиш шарт эмас (давлат органларининг, фуқаролар ўзини ўзи бошқариш органларининг қонунга хилоф қарорлари натижасида).

Ҳуқуқбузарликнинг объектив томонига асосан маънавий зиён қонунга хилоф ҳуқуқий хужжат қабул қилиш натижасида юзага келади. Бунда фуқаролик ҳуқуқи учун хос бўлган хусусиятлардан фарқли улароқ бир томонлама, мажбурий ижро этиладиган хужжатлардир.

**Олтинчидан**, истеъмолчига маънавий зиён етказилиши масаласида:

1. Истеъмолчи сифатида фақат фуқаролар тан олинади.

2. Истеъмолчига қонунда белгиланган ҳуқуқлари бузилиши натижасида маънавий зиён етказилади.

3. Истеъмолчига етказилган маънавий зиённи қоплаш билан боғлиқ масалалар судлар томонидан давлат божисиз кўрилади.

4. Ўзбекистон Республикаси Олий суди Пленуми 2000 йил 28 апрелда қабул қилган «Маънавий зарарни қоплаш ҳақидаги қонунларнинг қўллашни айрим масалалари тўғрисида»ги қарорида қисқа, умумий истеъмолчиларга маънавий зиён етказиладиган бўлса қопланиши мумкинлиги белгиланган. Шу сабабли Ўзбекистон Республикаси Олий суди томонидан «Истеъмолчилар ҳуқуқларини ҳимоя қилиш билан боғлиқ қонун ҳужжатларнинг судлар томонидан қўлланишнинг айрим масалалари» тўғрисида қарор қабул қилинса мақсадга мувофиқ бўларди.

**Еттинчидан**, Ўзбекистон Республикаси «Тадбиркорлик фаолиятининг ҳуқуқий кафолатлари тўғрисида»ги қонунда юридик шахс маънавий зиённи қоплашни талаб қилиши мумкинлиги белгиланган. Маънавий зиённинг тушунчасининг моҳиятидан кўриниб турибдики юридик шахс ўз бошидан маънавий азобларни кечира олмайди. Бу ўз навбатида юридик шахс ишчанлик обрўсини ҳақоротловчи маълумотлар тарқатилганлиги сабабли суддан маънавий зиённи қоплашни талаб қила олмаслигини билдиради.

Шу сабабли Фуқаролик кодекси 1021-моддаси иккинчи қисми учинчи бандига «зиён фуқаронинг ор-номус, қадр-қиммат ва ишчанлик обрў-эътиборини ҳақоротловчи маълумотларни тарқатиш туфайли етказилган бўлса» деган таҳрирда ҳамда Олий суд Пленуми қарорига «маънавий зиён фақат фуқароларга етказилиши мумкин» деган қўшимча ва ўзгартиришлар киритиш мақсадга мувофиқ бўлади.

**Саккизинчидан**, жиноят-процессуал кодексига (57, 277, 290, 301-моддалари) жабрланувчига етказилган мулкий зарарни қоплаш мумкин бўлгани каби, маънавий зиённи ҳам қоплаш мумкинлиги, «маънавий зиён» атамаси ва тушунчаси тўғрисида тегишли ўзгартириш ва қўшимчалар киритилса, мақсадга мувофиқ бўлади.

**Тўққзинчидан,** Ўзбекистон Республикаси Меҳнат кодекси 187-моддаси маънавий зиённи қоплаш усулини мослаштириш лозим бўлади.

 **МУАММОЛАР**

1. Маънавий зарар тушунчаси қонун ҳужжатларида берилмаган;

2. Қонун ҳужжатларида уни қоплаш усули борасида қарама қаршиликлар мавжуд.

3. Маънавий зарар мулкий ҳуқуқларга дахл қилинганда ундирилиши ёки ундирилмаслиги тўғрисида қонун ҳужжатларида аниқ тўхтамга келинмаган.

4.Қонун ҳужжатларида маънавий зиённи ундиришга оид нормаларда бир хил терминлар қўлланилмаган;

6. Корпоратив низолар натижасида етказилган маънавий зиённи қоплаш механизмини такомиллаштириш зарурати мавжуд.

7. Маънавий зарарни ундиришнинг фуқаролик ишлари бўйича судлар билан бир қаторда жиноят ишлари бўйича судлари судловига ҳам беришлик ва ҳ.к.